“Ek is teleurgesteld in die regstelsel. Ek weet hy is ’n tiener, maar steeds . . . Sy straf is absoluut absurd.”
So sê Karin Coetzee, onderwyseres van Edenburg in die Vrystaat, nadat ’n oudleerling van haar Woensdag in die streekhof in Bloemfontein tot tronkstraf van twee jaar gevonnis is. Hy het haar verlede jaar herhaaldelik met ’n jagmes in haar huis op die dorp gesteek.
Sy en Neline Jacobs, ’n vriendin, het gaan ondersoek instel nadat ’n voertuig se alarm afgegaan het. Toe hulle weer die huis ingaan, het hy reeds by Coetzee se driejarige dogtertjie in die kombuis gestaan en ’n jagmes teen haar wang gehou.
Haar eenjarige seun het onder ’n bank in die televisiekamer weggekruip terwyl haar dogtertjie en Jacobs in ’n kamer toegesluit is.
Die aanvaller het ná die tyd gevlug en is kort daarna langs die N1-snelweg in hegtenis geneem waar hy geryloop het.
Coetzee voel die maksimum vonnis van vyf jaar is beter as die vonnis wat hy opgelê is. Sy sê sy leef in vrees vir haar en haar kinders se veiligheid.
Sy sê wat dinge nog erger maak, is dat sy enkele dae nadat sy uit die hospitaal ontslaan is, genoodsaak was om ’n beskermingsbevel teen haar aanvaller se pa te bekom.